Komisijos reglamentas (EB) Nr. 773/96
1996 m. balandžio 26 d.
nustatantis specialias priemones, nukrypstančias nuo Reglamentų (EEB) Nr. 3665/87, (EEB) Nr. 3719/88 ir (EEB) Nr. 1964/82 galvijienos sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2417/95 [2], ypač į jo 13 straipsnio 12 dalį,
kadangi Tarybos reglamentas (EEB) Nr. 565/80 [3] su pakeitimais, padarytais Reglamentu (EEB) Nr. 2026/83 [4], nustato bendrąsias eksporto grąžinamųjų išmokų už žemės ūkio produktus išankstinio išmokėjimo taisykles;
kadangi Komisijos reglamentas (EEB) Nr. 3665/87 [5] su paskutiniais pakeitimais, padarytais Reglamentu (EB) Nr. 1384/95 [6], nustato bendras išsamias grąžinamųjų išmokų už žemės ūkio produktus sistemos taikymo taisyklės;
kadangi Komisijos reglamentas (EEB) Nr. 3719/88 [7] su paskutiniais pakeitimais, padarytais Reglamentu (EB) Nr. 2137/95 [8], nustato bendras išsamias importo ir eksporto licencijų bei išankstinio nustatymo sertifikatų sistemos taikymo žemės ūkio produktams taisykles;
kadangi Komisijos reglamentas (EB) Nr. 1445/95 [9] su paskutiniais pakeitimais, padarytais Reglamentu (EB) Nr. 2856/95 [10] nustato importo ir eksporto licencijų taikymo galvijienos sektoriuje taisykles;
kadangi Komisijos reglamentas (EEB) Nr. 1964/82 [11] su pakeitimais, padarytais Reglamentu (EEB) Nr. 3169/87 [12], nustato specialių eksporto grąžinamųjų išmokų už tam tikrus galvijų mėsos gabalus be kaulų suteikimo sąlygas;
kadangi 1996 m. kovo 27 d. Komisijos sprendimas 96/239/EB dėl nepaprastųjų priemonių, skirtų apsaugoti nuo galvijų spongiforminės encefalopatijos [13], inter alia, draudžia eksportuoti galvijų mėsą iš Jungtinės Karalystės į trečiąsias šalis; be to, kadangi tam tikrų trečiųjų šalių institucijų patvirtintos sveikatos priemonės, nukreiptos prieš Bendrijos galvijų mėsos eksportą, turi didelį ekonominį poveikį Bendrijos eksportuotojams; kadangi susidariusi padėtis labai paveikė eksportavimo pagal Reglamentų (EEB) Nr. 565/80, (EEB) Nr. 3665/87, (EEB) Nr. 3719/88 ir (EEB) Nr. 1964/82 sąlygas galimybes;
kadangi dėl minėtų priežasčių šias neigiamas pasekmes reikėtų sumažinti patvirtinant specialias priemones ir pratęsiant kai kuriuos terminus, nustatytus grąžinamųjų išmokų taisyklėmis, siekiant sureguliuoti dėl aprašytų aplinkybių neužbaigtas eksporto operacijas;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Šis reglamentas taikomas Reglamento (EEB) Nr. 805/69 1 straipsnio 1 dalyje nurodytiems produktams.
2 straipsnis
Savininko prašymu, pagal Reglamentą (EB) Nr. 1445/95 išduotų eksporto licencijų, kurios vis dar galioja 1996 m. kovo 31 d., galiojimo laikas pratęsiamas iki 1996 m. gegužės 31 d.
Tačiau licencijų, išduotų pagal minėto reglamento 10 straipsnio 5 dalį, galiojimas pratęsiamas tik tuo atveju, jei licencijos išduotos laikotarpiu tarp 1996 m. kovo 14 d. iki kovo 31 d.
3 straipsnis
Eksportui, vykdomam pagal iki 1996 m. kovo 31 d. išduotas licencijas, Reglamento (EEB) Nr. 3665/87 20 straipsnio 3 dalies b punkto antroje įtraukoje nurodytas 20 % sumažinimas ir jo 23 straipsnio 1 dalyje bei 33 straipsnio 1 dalies antroje pastraipoje atitinkamai nurodyti 15 % ir 20 % padidinimai netaikomi, jei muitinės formalumai, susiję su išleidimu vartoti trečiojoje šalyje, buvo atlikti po 1996 m. kovo 20 d.
4 straipsnis
1. Eksportuotojo prašymu, už produktus, kurių atžvilgiu iki 1996 m. kovo 31 d.:
- muitinės formalumai buvo atlikti, bet kurie buvo grąžinti į laisvą apyvartą Jungtinėje Karalystėje dėl trečiosios šalies patvirtintų sveikatos priemonių, eksportuotojas sugrąžina iš anksto išmokėtą grąžinamąją išmoką, ir sugrąžinami su šiomis operacijomis susiję užstatai,
- muitinės formalumai buvo atlikti Jungtinėje Karalystėje, bet kurie dar neišvežti iš Bendrijos muitų teritorijos, eksporto deklaracija ir eksporto licencija panaikinamos, eksportuotojas sugrąžina iš anksto išmokėtą grąžinamąją išmoką, ir sugrąžinami su šiomis operacijomis susiję užstatai.
2. Eksportuotojo prašymu, produktų, kuriems Jungtinėje Karalystėje iki 1996 m. kovo 31 d. buvo taikyta kuri nors iš Reglamento (EEB) Nr. 565/80 4 ir 5 straipsniuose nurodytų priemonių, bet kurie nenurodyti eksporto deklaracijoje, eksporto licencija panaikinama, eksportuotojas sugrąžina iš anksto išmokėtą grąžinamąją išmoką, ir sugrąžinami pateikti užstatai.
3. Nepaisant Reglamento (EEB) Nr. 1964/82 6 straipsnio 1 pastraipos, jei bendras mėsos be kaulų kiekis nebuvo eksportuotas iki 1996 m. kovo 31 d., 2 dalis taikoma Jungtinės Karalystės eksporto deklaracijoje nenurodytiems kiekiams. Eksportuotojas išsaugo teisę į grąžinamąją išmoką už eksporto deklaracijoje nurodytus ir trečiojoje šalyje išleistus vartoti kiekius.
4. Jungtinė Karalystė kiekvieną ketvirtadienį praneša apie produktų, kuriems ankstesnę savaitę buvo taikytos 1, 2 ir 3 dalyse nurodytos priemonės, kiekius ir nurodo licencijų išdavimo datą, licencijoje nurodytą kategoriją ir paskirties šalį.
5 straipsnis
1. Eksportuotojo prašymu, produktams, kurių atžvilgiu muitinės eksporto formalumai buvo atlikti arba kuriems valstybėje narėje, išskyrus Jungtinę Karalystę, buvo taikyta kuri nors iš Reglamento (EEB) Nr. 565/80 4 ir 5 straipsniuose nurodytų priemonių iki 1996 m. kovo 31 d., Reglamento (EEB) Nr. 3719/88 30 straipsnio 1 dalies b punkto i papunkčio ir Reglamento (EEB) Nr. 3665/87 4 straipsnio 1 dalyje bei 32 straipsnio 1 dalyje nurodytas 60 dienų laikotarpis pratęsiamas iki 120 dienų.
2. Iki tol, kol produktai, kurių atžvilgiu muitinės eksporto formalumai iki 1996 m. kovo 31 d. buvo atlikti kitoje valstybėje narėje nei Jungtinė Karalystė, pasiekia galutinę paskirties vietą, jie gali būti vėl įvežti į Bendrijos muitų teritoriją, kur laisvojoje zonoje arba franko sandėlyje jiems 60 dienų taikomos sustabdymo priemonės, o eksportuotojas nepraranda teisės į grąžinamąją išmoką.
3. Eksportuotojo prašymu, Jungtinės Karalystės kilmės mėsai, kuri dar neišvežta iš Bendrijos muitų teritorijos ir kurios atžvilgiu muitinės formalumai buvo atlikti kitoje nei Jungtinė Karalystė valstybėje narėje iki 1996 m. kovo 31 d., eksporto deklaracija ir eksporto licencija panaikinamos. Eksportuotojas grąžina iš anksto išmokėtą išmoką, ir grąžinami su konkrečiomis operacijomis susiję užstatai.
4. Valstybės narės, išskyrus Jungtinę Karalystę, kiekvieną ketvirtadienį praneša apie produktų, kuriems ankstesnę savaitę buvo taikyta 3 dalyje nurodyta priemonė, kiekius ir nurodo licencijų išdavimo datą, kategoriją bei licencijoje nurodytą paskirties šalį.
6 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. kovo 31 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. balandžio 26 d.